b'\n_START_ARTICLE_\nYouri Tielemans\n_START_SECTION_\nSeurajoukkueura\n_START_PARAGRAPH_\nLokakuussa 2013 Tielemans teki debyyttins\xc3\xa4 Mestareiden liigassa kaikkien aikojen nuorimpana belgialaispelaajana 16 vuoden, 4 kuukauden ja 25 p\xc3\xa4iv\xc3\xa4n ik\xc3\xa4isen\xc3\xa4. Samalla kaudella 2013\xe2\x80\x932014 Tielemans voitti Anderlechtin kanssa Belgian mestaruuden. H\xc3\xa4n voitti 2014 my\xc3\xb6s Belgian supercupin. Toistamiseen h\xc3\xa4n voitti Belgian-mestaruuden kaudella 2016\xe2\x80\x932017. H\xc3\xa4n pelasi Anderlechtissa pudotuspelit mukaan lukien kaikkiaan 139 liigaottelua, joissa teki 26 maalia. H\xc3\xa4n siirtyi Ranskan p\xc3\xa4\xc3\xa4sarjassa pelaavaan Monacoon kes\xc3\xa4ll\xc3\xa4 2017. Kev\xc3\xa4tkauden 2019 h\xc3\xa4n pelasi lainalla Leicesteriss\xc3\xa4, jonka omistukseen h\xc3\xa4n siirtyi kes\xc3\xa4ll\xc3\xa4 2019.\n_START_SECTION_\nMaajoukkueura\n_START_PARAGRAPH_\nTielemans pelasi Belgian alle 21-vuotiaiden maajoukkueessa 14 ottelua, joissa teki kuusi maalia. A-maajoukkueeseen h\xc3\xa4net valittiin ensimm\xc3\xa4isen kerran kes\xc3\xa4kuussa 2015. Ensimm\xc3\xa4isen maaottelunsa h\xc3\xa4n pelasi Alankomaita vastaan marraskuussa 2016. Ensimm\xc3\xa4isen arvokilpailujen karsintaottelunsa h\xc3\xa4n pelasi nelj\xc3\xa4 p\xc3\xa4iv\xc3\xa4\xc3\xa4 my\xc3\xb6hemmin MM-karsintaottelussa Viroa vastaan. Arvokilpailujen lopputurnauksessa h\xc3\xa4n debytoi MM-kilpailujen 2018 alkulohkon ottelussa Tunisiaa vastaan. H\xc3\xa4n pelasi Belgian pronssijoukkueessa kaikkiaan nelj\xc3\xa4ss\xc3\xa4 ottelussa.'